<classify> SERIKALI inaandaa muongozo wa utoaji dawa za kupunguza kasi ya virusi vya homa ya ini aina ya Hepatitis B, kwa wagonjwa sugu wa homa hiyo nchini nzima, kutokana na maradhi hayo kuwa tishio kwa sasa.Imehimiza wananchi kuchukua tahadhari kwa kwenda haraka kupima na kupata chanjo kama njia bora zaidi ya kujikinga nao. Akizungumza na Habari- Leo jana, Mkurugenzi wa Kinga kutoka Wizara ya Afya, Maendeleo ya Jamii, Jinsia, Wazee na Watoto, Dk Leonard Subi alisema ugonjwa wa homa ya ini si mpya, lakini kasi ya maambukizi yake kwa sasa ni kubwa, hivyo serikali imechukua hatua kwa kuzindua mpango mkakati wa miaka mitano na kwamba wagonjwa sasa watapatiwa dawa aina ya ARVs za kupunguza makali ya ugongwa huo.Lakini hilo litafanywa kwa kuzingatia muongozo wa matibabu na utoaji dawa sambamba na muongozo wa watoa huduma baada ya kupatiwa maelekezo na serikali itafuatilia kama inavyofanya kwenye suala la ukimwi, kwa maana dawa ni hizo hizo za ARVs sema zipo za ukimwi na hizo ni za kirusi cha Hepatitis B, alisema Dk Subi.Akifafanua kuhusu muongozo huo, Dk Subi alisema miaka michache iliyopita serikali ilianza kutoa matibabu kwa wagonjwa sugu wa homa ya ini katika Hospitali ya Taifa Muhimbili, kwa kutumia dawa ya kupunguza makali ya virusi vya Hepatitis B iitwayo Tenofovir na sasa baada ya mwongozo huo kukamilika dawa hizo zitakuwa zikitolewa kwenye hospitali nyingine nchi nzima. Alisema hivi sasa Sera ya Afya ya mwaka 2007 inapitiwa upya na kwamba iko kwneye hatua nzuri na muda sio mrefu itawasilishwa bungeni na ndani yake imeangalia mambo yote muhimu na ya msingi kuhusu magonjwa, vipaumbele na masuala mengine, lengo likiwa ni kuwa na sera nzuri inayoboresha afya za wananchi. Akizungumzia vipimo, chanjo na gharama za manunuzi ya chanjo, Dk Subi alisema kila mwaka wa fedha serikali hutenga Sh bilioni 30 kwa ajili ya chanjo zote nchini na hiyo ni pamoja na chanjo ya homa ya ini Hepatitis B. Kuhusu idadi ya watu waliopata chanjo hiyo hapa nchini, Dk Subi alisema watu zaidi ya milioni 20 nchini wamepata chanjo hiyo, ikiwamo watumishi wanaofanya kazi kwenye maeneo hatarishi kama vile hospitalini serikali imewagharamia bure kupata chanjo hiyo.Alisema kuanzia mwaka 2002, serikali ilianza rasmi kuwapatia watumishi wa afya chanjo hiyo bure kutokana na kufanya kazi kwenye mazingira hatarishi na kuanzia mwaka 2003 hadi sasa watoto wote waliozaliwa na wanaoendelea kuzaliwa na kuhudhuria kliniki nao wamepata na wataendelea kupata chanjo hiyo bure. Homa ya ini sio ugonjwa mpya, ila kwa sasa ndio unaongoza duniani kwa watu wengi kuugua, takwimu zinaonesha kuwa, watu milioni 256 duniani wanaugua Hepatitis B, ukifuatiwa na ugonjwa wa malaria wenye wagonjwa milioni 216, ndio maana tunasisitiza wananchi kupima na kupata chanjo, alisema. Dk Subi alisema utafiti uliofanywa mwaka 2017 nchini kwenye ugonjwa wa ukimwi, ulionesha kuwa homa ya ini aina B, maambukizi yake ni asilimia 4, hivyo kuifanya serikali ichukua hatua kwa kuweka mpango mkakati wa miaka mitano wa kupambana na ugonjwa huo. Kikubwa hapa tunasisitiza kinga ni vyema wananchi wakachukua hatua ya kwenda kupima na kwa wale watakaokuwa hawana maambukizi wakapate chanjo ambayo hutolewa mara tatu, hilo ndilo la msingi na sio kusubiri upate maambukizi kwani kinga ni bora kuliko tiba, alisema. Alisema hivi sasa hospitali zote za mikoa, zinatoa huduma ya upimaji na chanjo na kuwahimiza wananchi kujitokeza kupima na kwamba lengo la serikali ni kuhakikisha huduma hiyo inapatikana hadi ngazi ya vituo vya afya. Tunachofanya sasa ni kuelimisha zaidi wananchi kuhusu ugonjwa huo na kuchukua tahadhari kwa kwenda kupima na pia vituo vyote vya mipakani ambavyo viko 22 vinatoa huduma hiyo na hii ni hatua iliyofanywa na serikali ya kupambana na maradhi hayo, alisema Dk Subi. Awali, akizungumza na HabariLeo jijini Dar es Salaam kuhusu ugonjwa huo, Daktari Bingwa wa Magonjwa ya Mfumo wa Chakula na Ini ambaye pia ni Mkuu wa Kitengo cha Magonjwa ya Tumbo na Ini, Idara ya Tiba katika Hospitali ya Taifa Muhimbili MNH, Dk John Rwegasha, alisema tatizo la ugonjwa huo ni kubwa nchini. Alisema ni wakati muafaka watu kujitokeza na kupima afya zao na kwa wale waliothirika na ugonjwa huo wajitokeze kufanyiwa uchunguzi zaidi na kupata tiba kulingana na miongozo ya tiba inavyoelekeza. Dk Rwegasha alisema inakadiriwa kuwa, kati ya watu 100 nchini, nane wana maambukizi ya ugonjwa huo na kwamba kiwango hicho ni kikubwa zaidi ya kile kinachokadiriwa kwenye maambukizi ya ukimwi kitaifa ambacho ni asilimia pungufu ya sita. Alisema kama ulivyo ugonjwa na ukimwi, ugonjwa sugu wa homa ya ini hauna tiba ya kuponya isipokua dawa zilizopatikana hadi sasa zinaweza kupunguza kasi ya maambukizi ya virusi mwilini na kuzuia madhara kwenye ini. Ugonjwa wa homa ya ini Hepatitis B unasababishwa na virusi viitwavyo Hepatitis B HBV na maambukizi yake yanashahabiana na ya maambukizi ya virusi vya ukimwi kama vile kufanya ngono zisizo salama, kuchangia sindano, vitu vyenye ncha kali, kuongezewa damu yenye maambukizi na kutoka kwa mama kwenda kwa mtoto wakati wa kujifungua.  <topic>: KITAIFA 